শনিবার লেস্টার সিটি ২-০ গোলে হারিয়ে দিয়েছে সোয়ানসি সিটি-কে। অনবদ্য হ্যাটট্রিক করলেন আলজিরিয়া জাতীয় দলের ২৪ বছরের মিডফিল্ডার রিয়াদ মাহরেজ। ১৫ ম্যাচে ৩২ পয়েন্ট নিয়ে শীর্ষে রয়েছে রেনিয়েরি-র দল। ম্যাচের পর উল্লসিত রেনিয়েরি বলেছেন, ‘‘ফুটবলারদের বলেছিলাম, লিগ জয়ের ভাবনা সরিয়েস্বাভাবিক ফুটবল খেলো। ওরা আমার কথা রেখেছে।’’
লেস্টার সিটির অসাধারণ পারফরম্যান্সের পাশাপাশি শনিবার দুই ম্যা়ঞ্চেস্টার ফের হতাশ করেছে। স্টোক সিটির বিরুদ্ধে ০-২ গোলে হেরে গিয়েছে ম্যানুয়েল পেলেগ্রিনির ম্যাঞ্চেস্টার সিটি। ওয়েন রুনি-হীন ম্যাঞ্চেস্টার ইউনাইটেডকে আটকে দিয়েছে ওয়েস্ট হ্যাম ইউনইটেড। ১৫ ম্যাচে ২৯ পয়েন্ট নিয়ে লিগ টেবিলের তিন নম্বরে রয়েছে ম্যান সিটি।
সমসংখ্যক ম্যাচ খেলে ২৯ পয়েন্ট লুইস ফান হালের দলেরও। কিন্তু গোলের গড়ে তারা রয়েছে চার নম্বরে। তবে আত্মঘাতী গোলে পিছিয়ে থেকেও শেষ পর্যন্ত ৩-১ গোলে স্যান্ডারল্যান্ডকে হারিয়েছে আর্সেন ওয়েঙ্গারের আর্সেনাল। এই জয়ের সুবাদে আর্সেনাল ১৫ ম্যাচে ৩০ পয়েন্ট নিয়ে উঠে এসেছে দু’নম্বরে।
ব্রিটিশ মিডিয়ার খবর, আগামী মরসুমে পেপ গুয়ার্দিওলাকে বিশাল অঙ্কের অর্থের প্রস্তাব দিয়ে পেপ গুয়ার্দিওলা-কে নিয়ে আসতে চান ম্যান সিটি কর্তারা। শনিবার স্টোক সিটির বিরুদ্ধে হারের পর পেলেগ্রিনির ভবিষ্যতের আকাশে  হয়তো আরও কালো মেঘ এসে ভিড় করল। যদিও তা নিয়ে কোনও মন্তব্য করতে চাননি পেলেগ্রিনি।
তিনি বলেছেন, ‘‘টিম এত বিশ্রী ফুটবল খেলে চলেছে যে, আমার কাছে বাকি বিষয় নিয়ে ভাবার সময় নেই। রক্ষণ খুব বাজে খেলেছে। পাশাপাশি আমরা গোল করার মতো সুযোগও তৈরি করতে পারিনি।’’
ম্যাচের ১৫ মিনিটের মধ্যে জোড়া গোল করে যান ২৬ বছরের মার্কো  আর্নাতোভিচ। ওল্ড ট্র্যাফোর্ডে পুরোশক্তির দল নামিয়েও তিন পয়েন্ট অর্জন করতে পারেনি ম্যান ইউ। হতাশ ফান হাল বলেছেন, ‘‘ফুটবলারদেরই এবার উপলব্ধি করতে হবে যে, কীভাবে এই ব্যর্থতা কাটিয়ে ওঠা যায়!’’
এদিকে, ঘরের মাঠে বোর্নমুথের কাছে ০-১ গোলে হারল চেলসি।